No ngol tu ngubizh,
dub kiluꞌ Jesús widiꞌzh cheꞌn Dios lo rë men;
zeꞌ nzob rë men fariseo kun rë xaꞌ niluꞌ ley.
Rë xaꞌ reꞌ nzë rë yezh cheꞌn rë men Galilea,
no rë yezh cheꞌn rë men Judea,
mbaino nzho bixaꞌ nzë yezh Jerusalén.
No dox kinu Jesús yalnazhon cheꞌn Dios,
par liwen Me men nzhakne.
Lëꞌchi nzhanu pla miyiꞌ tu men nzhakne lo ya,
tu xaꞌ nagakt win.
No nzhakla bixaꞌ ko bixaꞌ xaꞌ reꞌ leꞌn yoꞌ plo nzo Jesús,
per nagakt yo bixaꞌ por tanta men nzhin al leꞌn.
Kuzeꞌ nkë bixaꞌ yek yoꞌ,
mixaꞌl bixaꞌ tu plo par mila bixaꞌ xaꞌ nzhakne reꞌ nali laka plo nzo Jesús.
Or une Jesús,
dox ñila rë xaꞌ reꞌ Jesús,
orzeꞌ nzhab Me lo xaꞌ nzhakne reꞌ:
―Lëꞌ you,
rë kwaꞌn nzëꞌb xkil lo Dios,
lëꞌi mizheꞌ la.
Orzeꞌ rë men,
rë xaꞌ niluꞌ ley kun rë men fariseo nguzublo kileꞌ bixaꞌ xigab:
“¿Cho xaꞌ reꞌ?
Tatu nakap kidiꞌzh xaꞌ Dios,
porke yent cho gak cheꞌ rë kwaꞌn nzëꞌb xki men lo Dios.
¡Nabtsa Dios gak leꞌi!”
Per lëꞌ Jesús nane la kwan kileꞌ bixaꞌ xigab,
kuzeꞌ nzhab Me:
―¿Chon tatu xigab dox kileꞌ go por kwaꞌn nzhapa baꞌ?
¿Kwan más jwals gapa:
“Lëꞌ rë kwaꞌn nzëꞌb xkil lo Dios mizheꞌ la”,
o gapa:
“Waxche,
bizë lizhal”?
Pwes par ne go,
Lëꞌda nak Xgaꞌn Dios no nak da tu men yizhyuo;
Lëꞌ Da kinu yalnazhon par cheꞌn rë kwaꞌn nzëꞌb xki men lo Dios.
Orzeꞌ nzhab Me lo xaꞌ nzhakne reꞌ:
―Lëꞌda kini lol,
waxche,
gulits kwaꞌn naxal lo baꞌ,
orzeꞌ bizë lizhal.
Lwegaꞌ ngwaxche xaꞌ nzhakne reꞌ lo rë men,
ngulits xaꞌ kwaꞌn nax xaꞌ lo,
orzeꞌ ña xaꞌ,
mbaino kidiꞌzh xaꞌ nazhon Dios.
No rë men,
xe miaꞌn bixaꞌ tuli,
no nzhab bixaꞌ:
―¡Dox nazhon Dios!
No nu por tanta mizheb bixaꞌ,
nzhab bixaꞌ:
―Nal une be,
mileꞌ Dios rë kwaꞌn gat ne be.